“มท.” ส่งหนังสือแจ้งท้องถิ่น ขยายเวลาชำระ “ภาษีที่ดินฯ” ได้หลัง 31 ส.ค. โดยไม่เสียค่าปรับ
“มท.” ส่งหนังสือแจ้งท้องถิ่น ขยายเวลาชำระ “ภาษีที่ดินฯ” ได้หลัง 31 ส.ค. โดยไม่เสียค่าปรับ
“มท.” ส่งหนังสือแจ้งท้องถิ่น ขยายเวลาชำระ “ภาษีที่ดินฯ” ได้หลัง 31 ส.ค. โดยไม่เสียค่าปรับ
28 ส.ค. 2563

นายประยูร รัตนเสนีย์ อธิบดีกรมส่งเสริมการปกครองท้องถิ่น กระทรวงมหาดไทย เปิดเผยว่า นายฉัตรชัย พรหมเลิศ ปลัดกระทรวงมหาดไทย ได้มีหนังสือแจ้งแนวปฏิบัติในการขยายกำหนดเวลาการชำระภาษีและการคัดค้านการประเมินภาษีตาม พ.ร.บ.ภาษีที่ดินและสิ่งปลูกสร้าง พ.ศ. 2562 ไปยังผู้ว่าราชการจังหวัดทั่วประเทศแล้ว
โดยผู้บริหารท้องถิ่นสามารถขยายเวลาการชำระภาษีของประชาชนได้เกินกว่าเดือนส.ค.63 แต่ต้องดำเนินการภายในวันที่ 31 ส.ค.63 ซึ่งเป็นวันครบกำหนดที่ รมว.มหาดไทยได้เห็นชอบให้ขยายเวลาดำเนินการตามกฎหมายออกไปเป็นการทั่วไป เฉพาะการจัดเก็บภาษีในปี 2563 ซึ่งจะเกิดขึ้นได้ใน 2 กรณี ดังนี้
(1) กรณีผู้บริหารท้องถิ่นเห็นเป็นการสมควรเพื่ออำนวยประโยชน์แก่ผู้เสียภาษี สามารถอนุมัติขยายเวลาการชำระภาษีออกไปเป็นการทั่วไปเฉพาะในเขต อปท.ได้ โดยประกาศเผยแพร่ประชาสัมพันธ์ให้ประชาชนทราบเป็นการทั่วไป ซึ่งผู้เสียภาษีไม่ต้องเสียเบี้ยปรับ รวมถึงเงินเพิ่มตามกฎหมาย เช่น ปัจจุบันเมืองพัทยา ได้มีการขยายเวลาการชำระภาษีของผู้เสียภาษีออกไปจนถึง ต.ค.63 กรณีเช่นนี้ไม่ต้องเสียเบี้ยปรับและเงินเพิ่มตามกฎหมายแต่อย่างใด
(2) กรณีผู้เสียภาษีมีเหตุจำเป็นไม่สามารถชำระภาษีได้ภายในเดือนส.ค.63 หรือภายในระยะเวลาที่ผู้บริหารท้องถิ่นได้อนุมัติขยายออกไป ผู้เสียภาษีสามารถยื่นเรื่องขอให้ผู้บริหารท้องถิ่นขยายเวลาการชำระภาษีออกไปเป็นรายกรณีได้ โดยประชาชนไม่ต้องเสียเบี้ยปรับ แต่ต้องเสียเงินเพิ่ม 0.5% ต่อเดือน
กรณีผู้เสียภาษีได้รับหนังสือแจ้งประเมินภาษีจาก อปท.ล่าช้า เช่น ได้รับแจ้งเกินกว่าเดือน ส.ค.63 ผู้เสียภาษีสามารถใช้สิทธิคัดค้านการประเมินต่อผู้บริหารท้องถิ่นได้ภายใน 30 วัน นับแต่วันที่ได้รับแจ้งการประเมิน กรณีค่าภาษีที่ต้องชำระตั้งแต่ 3,000 บาท ผู้เสียภาษีสามารถขอผ่อนชำระภาษีได้ 3 เดือน นับแต่เดือนที่ต้องชำระภาษี โดยแบ่งชำระในจำนวนเท่ากันทุกเดือน
ทั้งนี้ สามารถชำระภาษีได้ในหลายช่องทาง อาทิ ชำระโดยตรง ณ เทศบาลหรือองค์การบริหารส่วนตำบลที่แจ้งประเมินภาษี, ชำระผ่านไปรษณีย์ลงทะเบียนตอบรับ เช่น ธนาณัติ, ตั๋วแลกเงิน, เช็ค, ชำระผ่านธนาคาร เช่น โอนเงินผ่านเลขที่บัญชีของ อปท., ชำระผ่านระบบ QR Payment (ATM, Internet Banking, Mobile Banking, ชำระตรงผ่านธนาคาร) และชำระผ่านระบบอื่นตามที่มีการทำบันทึกข้อตกลงไว้
นายประยูร เนื่องจากปี 2563 เป็นปีเริ่มแรกของการบังคับใช้ พ.ร.บ.ภาษีที่ดินและสิ่งปลูกสร้าง พ.ศ.2562 ประกอบกับเกิดสถานการณ์การแพร่ระบาดของเชื้อโควิด-19 จึงทำให้เกิดปัญหาอุปสรรคในการจัดเก็บภาษีที่ดินและสิ่งปลูกสร้าง ซึ่งรัฐบาลได้ลดอัตราภาษีที่ดินและสิ่งปลูกสร้างลง 90% ให้กับผู้เสียภาษีทุกกลุ่มในปี 2563 ไปแล้ว
ดังนั้น ขอให้ผู้เสียภาษีติดตามข้อมูลข่าวสารเรื่องการขยายเวลาการชำระภาษี ได้ที่กองรายได้ กรุงเทพมหานคร หรือฝ่ายจัดเก็บรายได้ของสำนักงานเขตทุกเขต และในส่วนขององค์กรปกครองส่วนท้องถิ่นอื่น สอบถามได้ที่กองคลังในแต่ละเทศบาล หรือองค์การบริหารส่วนตำบล
 